Nové pravidlá pre overovanie listín a podpisov od 01. 09. 2026
 01.09.2026
Od 01. 09. 2026 vstupuje do účinnosti úplne nový Zákon č. 78/2026 Z. z. o osvedčovaní listín a podpisov na listinách. Nahrádza viac ako 20 rokov starú legislatívu a prináša zásadné zmeny v tom, čo vám môžeme na našom obecnom úrade overiť.
ČO VÁM UŽ NA OBECNOM ÚRADE NEOVERÍME:
Diplomy a vysvedčenia s ochrannými prvkami: Ak dokument obsahuje vodoznak, hologram, reliéfnu alebo suchú pečať, obec ho nesmie osvedčiť (kópiu znehodnotenú kopírovaním). S maturitnými vysvedčeniami či vysokoškolskými diplomami musíte ísť výhradne k notárovi.

Nové zakázané listiny: Zákon priamo zakazuje overovať zdravotné doklady (preukazy poistenca, lekárske potvrdenia), vodičské, zbrojné či technické preukazy, poľovné lístky a cenné papiere.

Kópie z kópií: Na overenie musíte vždy priniesť originál alebo už skôr úradne osvedčenú kópiu. Obyčajnú fotokópiu vám neoveríme.
Listina určená na použitie v zahraničí: Pravosť podpisu na dokumente určenom pre zahraničné orgány overuje notár, nie obec či okresný úrad. Výnimkou sú potvrdenia o žití pre Českú správu sociálneho zabezpečenia.
Listina v inom jazyku než štátnom: Overenie podpisu sa nevykoná na dokumente v cudzom jazyku, okrem češtiny.
Prázdne tlačivá a naskenované podpisy: Nemôžeme vám overiť podpis na prázdnom liste papiera alebo na nevyplnenej zmluve. Taktiež sa za vlastnoručný podpis nepovažuje podpis predtlačený, naskenovaný alebo otlačený pečiatkou.
POZOR NA DOKLADY TOTOŽNOSTI:
Občania SR: Musíte sa preukázať výhradne PLATNÝM občianskym preukazom alebo cestovným pasom. Vojenský preukaz už zo zákona vypadol a neuznáva sa. Ak máte preukaz po záruke, úradník vás musí odmietnuť.
Cudzinci: Na overenie je odteraz nutné predložiť výlučne platný cestovný doklad (pas). Pobytová kartička (povolenie na pobyt) už ako doklad totožnosti nestačí.

[bookmark: _GoBack]ZMLUVY BUDEME ZVÄZOVAŤ TRIKOLÓROU:
Ak prídete overiť podpis na listine, ktorá má viac ako jeden list (napr. kúpna alebo darovacia zmluva), obec ju musí povinne zviazať trikolórnou šnúrou vo farbách štátnej vlajky, konce prelepiť nálepkou a opečiatkovať. Za toto viazanie neplatíte žiadny poplatok navyše.
POMOC PRE IMOBILNÝCH A ÚSTRETOVEJŠIE PRAVIDLÁ:
Overovanie doma: ak o osvedčenie podpisu žiada fyzická osoba, ktorá sa zo zdravotných dôvodov nemôže dostaviť do úradnej miestnosti
Zjednodušenie pre hendikepovaných: Nový zákon presne stanovuje bezpečný postup pre občanov, ktorí nemôžu čítať alebo písať.
Výnimka pre Česko: Listiny do cudziny bežne neoverujeme, avšak po novom môžeme dôchodcom potvrdiť „Potvrdenie o žití“ pre Českú správu sociálneho zabezpečenia (ČSSZ).
POPLATKY SA NEMENIA:
Výška správnych poplatkov zostáva rovnaká: 2,00 € za osvedčenie každého podpisu a 2,00 € za každú aj začatú stranu kópie.

